Robert Mugabe het bedankRobert Mugabe. Foto: ANA Robert Mugabe het bedank as president van Zimbabwe. Maroela Media het vroeër berig Zimbabwe se parlement het Dinsdag met die proses begin om Mugabe in ŉ staat van beskuldiging te plaas. Jacob Mudenda, die speaker in Zimbabwe se parlement, het pas dié nuus van sy bedanking bekend gemaak. Mudenda het vroeër gesê ŉ mosie om Mugabe in ‘n staat van beskuldiging te plaas is ontvang en dat die parlement se verrigtinge na die Internasionale Kovensiesentrum in Harare verskuif is om ŉ gesamentlike sitting te huisves. Die parlement is te klein om lede van die nasionale vergadering en die senaat te huisves. Duisende mense het ook vroeër buite die parlement betoog en geëis dat Mugabe bedank. Die parlementêre sitting kom nadat Mugabe nie gehoor gegee het aan Maandagmiddag se spertyd om te bedank nie. Mugabe en sy vrou, Grace, is Sondag van hul pligte in Zanu-PF, die regerende party in Zimbabwe, onthef. Mugabe het nie Sondagaand soos verwag as president van dié land bedank tydens ŉ regstreekse uitsending op die openbare uitsaaier ZBC nie. Hou Maroela Media dop vir meer.